La Companyia Easy inicia el seu entrenament com a paracaigudistes al Camp Toccoa (estat de Geòrgia, EUA). En aquest episodi són presentats la majoria dels personatges, principalment els tinents Dick Winters i Lewis Nixon. L'episodi se centra principalment en la reacció dels homes davant l'egocèntric i aspre primer comandant de la Easy, el capità Herbert Sobel. No obstant això, durant els entrenaments i exercicis, els homes comencen a dubtar de la capacitat de Sobel en combat, ja que aquest es posa molt nerviós durant les maniobres. Quan ja estan a Anglaterra entrenant i esperant els plans per a la invasió d'Europa, Sobel comet un error en unes maniobres que enfurisma als seus superiors i tracta de deslliurar-se de tota responsabilitat assenyalant a Winters, el seu subordinat. Winters no accepta el càstig i escull una cort marcial. Llavors, els sotsoficials, en un acte de rebel·lia, al·leguen que no volen seguir com a oficials a la companyia Easy i presenten la seva dimissió davant el coronel Robert Sink. Davant els fets, Sink degrada als sergents i trasllada a Sobel com a cap d'una escola per a personal secundari de l'exèrcit (periodistes, capellans, sanitaris) i, en el seu lloc, posa al tinent Thomas Meehan, de la companyia Baker. Al final de l'episodi, al vespre del 5 de juny de 1944, els homes són embarcats i traslladats cap a la costa per saltar sobre Normandia.